ଅର୍ଗସ ବ୍ୟୁରୋଃ ପ୍ରତ୍ୟେକ ଟେଷ୍ଟ ସିରିଜରେ ଗୋଟିଏ ଲେଖାଁଏ ପିଙ୍କ ବଲ ଟେଷ୍ଟ ରହିବା ଗୁରୁତ୍ୱପୂର୍ଣ୍ଣ ବୋଲି ଭାରତୀୟ କ୍ରିକେଟ ବୋର୍ଡ଼ର ସଭାପତି ତଥା ପୂର୍ବତନ ଅଧିନାୟକ ସୌରଭ ଗାଙ୍ଗୁଲି କହିଛନ୍ତି। ଗାଙ୍ଗୁଲିଙ୍କ ମତରେ ଏହି ପିଙ୍କ ବଲ ଟେଷ୍ଟ ଦିବାରାତ୍ର ଖେଳାଯାଇଥାଏ ଯାହା ଫଳରେ ମ୍ୟାଚ ଦେଖିବାକୁ ଅଧିକ ସଂଖ୍ୟକ ଦର୍ଶକ ଆସିଥାନ୍ତି। ମହାମାରୀ କରୋନା ଯୋଗୁଁ କ୍ରିକେଟ ଫ୍ୟାନ ମାନଙ୍କୁ ପଡିଆରେ ମ୍ୟାଚ ଦେଖିବାକୁ ଛଡା ଯାଉନାହିଁ। ଏବେ ସ୍ଥିତି ଧୀରେ ଧୀରେ ସୁଧୁରିବା ଫଳରେ କୋଭିଡ କଟକଣା ମାନି ଦର୍ଶକ ମାନେ ପଡିଆକୁ ମ୍ୟାଚ ଦେଖିବାକୁ ଯାଉଛନ୍ତି।
ଭାରତ - ଇଂଲଣ୍ଡ ଟେଷ୍ଟ ସିରିଜ ଏବେ 1-1 ରେ ବରାବର ରହିଛି। ସିରିଜର ତୃତୀୟ ମ୍ୟାଚ ନୂଆ କରି ନିର୍ମାଣ ହୋଇଥିବା ମୋଟେରା ଷ୍ଟାଡିଅମରେ ଖେଳାଯିବ। ଏହି ମ୍ୟାଚ ମଧ୍ୟ ପିଙ୍କ ବଲରେ ଖେଳାଯିବ। ଏହି ମ୍ୟାଚ ନିମନ୍ତେ ଖେଳାଳି ଏବଂ ଦର୍ଶକଙ୍କ ପାଇଁ ଗୁଜୁରାଟ କ୍ରିକେଟ ଆସୋସିଏସନ ସମସ୍ତ ପ୍ରକାର ପ୍ରସ୍ତୁତି ଆରମ୍ଭ କରିଛି ବୋଲି ଗାଙ୍ଗୁଲି କହିଛନ୍ତି।
